钦定古今图书集成/历象汇编/历法典/第074卷 > 章俊卿考索 > 平朔定朔不同
## 钦定古今图书集成/历象汇编/历法典/第074卷 > 章俊卿考索 > 平朔定朔不同

“平朔” 者，月大月小相间，不必以日月会为朔也。“定朔” 者，或二小，或三大，当以日月会之日为朔，多主定朔。

朔为朝会之首，气为生长之端。朔有告饩之文，气有
郊迎之典。故孔子命历，以定朔旦冬至，以为将来之
范。此《隋志》定朔之言之意也。然《春秋》日食三十五，书
朔者二十七，其不书朔者八。《左传》云：“不书朔，官失之
也。”《公羊传》云：“不言朔者，食二日也。”〈初二日也〉《穀梁传》云：“不
言朔者，食晦也。”〈非二十九即三十也〉夫日与月会则多食。日食
于朔，则朔日为有定矣。不食于朔而食于晦，或食于
二日者，此由月法拘于一大一小相间，厕之小数而
不能定其会朔之日，故朔在晦或在二日也。《左氏》受
经于夫子，所以言“不书朔，官失之”者宜也。《公》《谷》之说
皆非矣。

不书朔，见隐三年二月，庄十八年三月，僖十二年三月，又僖十五年五月，又襄十五年八月。

刘孝孙以《甲子元历》推算，其食俱在朔日，则是《春秋》
之法，主定朔，非平朔明矣。《诗》曰：“朔日辛卯，日有食之。”
此定朔之证也。何承天亦尝主定朔之说，而虞𠚳之
言亦曰：“躔次既同，何患乎频大？日月相离，何患乎频
小也？”傅仁均主定朔之说，以为三年正月望及二月
八月朔，日月相蚀而不验。王孝通诘之曰：“定朔会合”
虽定，而《蔀元纪》首三端并失之矣。李淳风主王孝通，
刘孝孙主傅仁均，更相出入，无有定议。一行曰：“合朔
先天，则经书日食以纠之；中气后天，则传书南至以
明之。其在晦与二日，则原乎定朔以约之。”一行盖取
《左传》“官失之”之言，而申明定朔之有验也。古人议历
法之不正，必曰日不食朔，月不食望。作历法必以定
朔为正而已。王孝通所谓《蔀元纪》首三端与定朔不
合，此又在乎巧历者损益进退之也。无以傅仁均推
日食不验，而遽更成法也。